อนาคตตลาดหุ้นไอพีโอ-ธุรกิจไอบี สดใส
เผย อนาคตตลาดหุ้นไอพีโอ-ธุรกิจไอบี สดใส
2 ต.ค. 2553

เผย อนาคตตลาดหุ้นไอพีโอ-ธุรกิจไอบี สดใส
รายงานข่าวจากจากสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) เปิดเผยว่า ล่าสุด สำนักงานได้รับแบบแสดงรายการข้อมูล(ไฟลิง) ของบริษัทที่จะเข้ามาจดทะเบียนในตลาดหลักทรัพย์และจะทำการเสนอขายหุ้นให้กับประชาชนครั้งแรก(ไอพีโอ)  เข้ามาต่อเนื่องโดยเมื่อวันที่ 29 ก.ย. 
บริษัท ที เอส ฟลาวมิลล์ (TMILL ) เดิม คือ บริษัท ไทยชูการ์คลังสินค้า ซึ่งมีทุนจดทะเบียน  285 ล้านบาท เป็นทุนจดทะเบียนชำระแล้วจำนวน 200 ล้านบาท  ได้ยื่นขออนุญาตเพื่อขายหุ้นไอพีโอจำนวน   85  ล้านหุ้นราคาตามมูลค่าที่ตราไว้(พาร์)1 บาท โดยหุ้นจำนวนนี้แบ่งเป็น 25.35 ล้านหุ้น จะขายให้กับผู้ถือหุ้นเดิมคือ  บริษัท ไทยชูการ์ เทอร์มิเนิ้ล  (TSTE ) เป็นผู้ถือหุ้นใหญ่ ซึ่งหลังนำหุ้นออกมาขายจะทำให้สัดส่วนการถือหุ้นลดลง  98.82% เหลือ 69.3%  หลังขายไอพีโอ  และอีก ไม่น้อยกว่า 59.64  ล้านหุ้นจะเสนอขายให้กับประชาชนทั่วไป
นอกจากนี้ บริษัท น้ำตาลขอนแก่น (KSL) ก็เป็นผู้ถือหุ้นในบริษัทดังกล่าวด้วยจำนวน 0.10%  และ KSL เป็นผู้ถือหุ้นใหญ่ในสัดส่วน 23.82 %ใน   TSTE 
อย่างไรก็ตาม ในการขายหุ้นไอพีโอครั้งนี้มีบริษัทหลักทรัพย์เอเชียพลัสเป็นที่ปรึกษาทางการเงิน และ  เป็นผู้จัดการการจัดจำหน่ายและรับประกันการจำหน่าย สำหรับบริษัทที เอส ฟลาวมิลล์  ประกอบธุรกิจโรงงานผลิตและจำหน่ายแป้งสาลีภายใต้ตราสินค้าของบริษัทฯ กว่า 10 ตรา สินค้า ได้แก่ แป้งบะหมี่สด-ตราเส้นหยก แป้งบะหมี่สด-ตราเส้นเหลือง แป้งขนมปัง-ตราปังแดง แป้งขนมปัง ตราปังเหลือง เป็นต้น ส่วนเงินที่ได้จากการขายหุ้นจะนำมาชำระคืนเงินกู้และใช้เป็นเงินทุนหมุนเวียน
นอกจากนี้ บริษัทแอดไวเซอร์รี่พลัสได้เป็นที่ปรึกษาการเงินในการนำบริษัทยูนิเวอร์ เซล แอนด์ชอรี่เพ้นท์แอนด์เคมิคัลล์ เข้าตลาดหลักทรัพย์ได้ยื่นไฟลิงเพื่อขออนุญาตขายหุ้นต่อสำนักงานก.ล.ต.แล้วเช่นกัน
นักวิเคราะห์กล่าวว่า  หลังดัชนีหุ้นไทยปิดตลาดงวด 9 เดือนปรับตัวเพิ่มขึ้น มาปิดที่ 975.30 จุด เพิ่มขึ้น 177.99 จุด หรือ 22.32% จากไตรมาส 2 และตลาดมีมูลค่าหลักทรัพย์ตามราคาตลาดรวม 7.89 ล้านล้านบาท ทำให้ภาพรวมตลาดดูสดใสมากขึ้นและขณะเดียวกันก็จะเป็นโอกาสเข้ามาเข้ามาระดมทุนของบริษัทใหม่ๆหรือตลาดหุ้นไอพีโอกลับมาคึกคักอีกครั้งเพราะการขายหุ้นในช่วงที่ดัชนีอยู่ในระดับที่ใกล้1,000 จุดจะทำให้ได้ราคาที่ดี  และนอกจากเป็นโอกาสทองของหุ้นไอพีโอแล้วยังจะทำให้ธุรกิจวาณิชธนกิจหรือธุรกิจไอบีของบริษัทหลักทรัพย์กลับมาคึกคักได้อีกเช่นกันหลังจากซบเซาไปนาน